Nangolo Mbumba

**Nangolo Mbumba** (født 1941) er en namibisk politiker som fra 4. februar 2024 har vært Namibias president. Han er den fjerde i rekken siden landet fikk sin uavhengighet i 1990. Han var fra 2018 til 2024 andre visepresident og overtok etter at president Hage Geingob døde i februar.

Han er medlem av partiet SWAPO (*South West Africa People's Organization*) og har tidligere innehatt flere ministerposter; minister for landbruk og naturressurser (1993-1996), finansminister (1996-2003), minister for informasjon og kommunikasjonsteknologi (2003-2005), utdanningsminister (2005-2010) og minister for samfunnssikkerhet (2010-2012). Fra 2012 til 2017 var han generalsekretær i SWAPO.

Han ble visepresident i 2018 etter at Nickey Iyambo trakk seg av helsemessige årsaker og han overtok som president etter Geingobs død. Han kunngjorde da at han ikke hadde til hensikt å stille som kandidat ved det kommende presidentvalget.

## Biografi
Han er født 15. august 1941 i Olukonda, Oshikoto-regionen i Sørvest-Afrika (nåværende Namibia). Han 
tok eksamen ved Southern Connecticut State University i 1971 og studerte biologi ved University of Connecticut fra til 1973.

Etter fullført utdanning underviste han ved Harlem Preparatory School i New York City før han i 1978 dro tilbake til Afrika og ble leder ved vitenskapsavdelingen ved Namibia Education Centre i Cuanza Sul i Angola. I 1980 ble han forfremmet til leder for hele senteret og hadde den posisjonen til 1985.

## Politikk
Mbumba ble aktivt med i SWAPO i 1985, først som visesekretær for utdanning og kultur. Fra 1987 var han personlig sekretær for SWAPO-presidenten Sam Nujoma. Han var Namibias representant i den felles administrasjonen med Sør-Afrika for byen Walvis Bay i perioden 1992 til 1994 før byen ble overført til Namibia.

Mbuma har hatt sete i nasjonalforsamlingen siden 1993, men fram til 2012 hadde han ministerposter i ulike regjeringer.

På kongressen i 2012 ble han valgt til generalsekretær i SWAPO i henhold til #3 i partiets vedtekter. Han fikk 352 stemmer mens motkandidaten Utoni Nujoma fikk 244. Han kunngjorde at om han ble valgt ville han fratre sin ministerpost. Den 4. desember 2012 ble Immanuel Ngatjizeko utnevnt til ny minister for samfunnssikkerhet i den ommøbleringen i regjeringen som fulgte etter partikongressen.

Da Nickey Iyambo, Namibias første visepresident, gikk av i 2018 av helsemessige årsaker, ble Mbumba utpekt av presidenten til hans etterfølger.

## Namibias president (2024-)
Nangolo Mbumba ble fungerende president i Namibia da president Hage Geingob dro til USA for å få behandling mot kreft 24. januar 2024. Han ble tatt i ed av som president av landets høyesterettsjustitiarius (*Chief Justice*) Peter Shivute 15 timer etter at Geingob døde 4. februar 2024 og utnevnte da visestatsminister Netumbo Nandi-Ndaitwah til sin etterfølger som visepresident. Hun var utpekt av Geingob til å bli SWAPOs presidentkandidat ved valget i 2024. Mbunba påtok seg å sitte som president ut Geingobs valgperiode fram til 21. mars 2025, men han la til at han ikke hadde tenkt å stille til valg for en ny periode.

Nangolo Mbumba er hedret med Namibias høyeste utmerkelse, «The Most Ancient Order of Welwitschia Mirabilis». Utmerkelsen er navngitt etter Namibias ikoniske ørkenplante og tildeles personer som har gjort en spesiell innsats for landet. Det var landets tidligere president Hifikepunye Pohamba som overrakte prisen for Mbunbas rolle som statsleder.

## Referanser